32003R1334
L 187/11
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1334/2003 НА КОМИСИЯТА
от 25 юли 2003 година
за изменение на условията за разрешаване на редица добавки в храните за животни, принадлежащи към групата на олигоелементите
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/ЕИО на Съвета от 23 ноември 1970 г. относно добавките при храненето на животни (1), последно изменена с Регламент (ЕО) № 1756/2002 на Комисията (2), и по-специално членове 3, 9г и 9д от нея,
като има предвид, че:
(1)
Няколко добавки, принадлежащи към групата на олигоелементите, бяха разрешени при определени условия в съответствие с Директива 70/524/ЕИО посредством Регламенти (ЕО) № 2316/98 (3), (ЕО) № 639/1999 (4), (ЕО) № 2293/1999 (5), (ЕО) № 2200/2001 (6) и (ЕО) № 871/2003 (7).
(2)
В светлината на развитието на науката и техниката максималното съдържание на олигоелементите, разрешени за употреба в храните за животни, беше преразгледано, за да може да бъде осигурено оптимално прилагане на условията за разрешаване, определени в член 3а на Директива 70/524/ЕИО.
(3)
При сегашното състояние на научно-техническото познание може да се направи заключение, че максималното съдържание на желязо, кобалт, мед, магнезий и цинк, разрешено в храните за животни в съответствие с Директива 70/524/ЕИО, следва да бъде намалено, за да бъдат спазени по-добре изискванията, определени в член 3а, букви а) и б) на посочената директива, и по-точно ефектите, свързани със задоволяване на хранителните нужди, с подобряване на животинското производство и с намаляване на вредните ефекти, предизвикани от животинските екскременти, както и за свеждане до минимум на отрицателните ефекти, които сегашните нива на някои олигоелементи имат върху човешкото здраве и околната среда.
(4)
Максималното съдържание на олигоелементи, разрешени в храните за животни, трябва да бъде изчислено, като се вземат под внимание не само физиологическите нужди на животните, но така също и други аспекти, като например средни изисквания и променливост на изискванията в храната, необходимостта да бъдат задоволени нуждите на повечето членове на животинската популация, както и възможната неефикасност при използването на хранителните вещества.
(5)
Научния комитет по храненето на животните (НКХЖ) изрази становище по използването на мед и цинк в храните за животни, съответно на 19 февруари 2003 г. и 14 март 2003 г. НКХЖ заключава, че сегашните максимални нива на тези олигоелементи, които са разрешени в храните за животни, са в повечето случаи по-високи от необходимото по отношение на ефектите от тези добавки и препоръчват намаляване на тези нива, за да бъдат те адаптирани към физиологичните нужди на животните.
(6)
В съответствие със съвременните научно-технически постижения, и по-особено по отношение на съдържанието на желязо в храните за животни, за да могат да се поддържат адекватни нива хемоглобин, бозаещите прасета трябва да приемат от 7 до 16 mg/kg желязо на ден, или 21 mg желязо на kg наддаване от телесното тегло. Млякото на свинете майки съдържа средно само по 1 mg желязо на литър. По тази причина прасетата, които получават само мляко, бързо развиват анемия. Затова на тях трябва да бъде давано желязо в допълващите фуражи с високо съдържание на този елемент дотолкова, доколкото по време на периода на бозаене прасенцата се хранят само с мляко.
(7)
Трябва да бъде предвиден преходен период от шест месеца за прилагане на новите изисквания, както и преходен период от девет месеца за унищожаване на съществуващите запаси от храни за животни, етикетирани според предишните условия, установени в съответствие с Директива 70/524/ЕИО.
(8)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Условията за разрешаване на добавките Е1 Желязо-Fe, Е3 Кобалт-Co, Е4 Мед-Cu, Е5 Манган-Mn, и Е6 Цинк-Zn, принадлежащи към групата „олигоелементи“ (8), се заменят с тези, определени в настоящото приложение, в съответствие с Директива 70/524/ЕИО.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Прилага се от 26 януари 2004 г. Въпреки това, съществуващите запаси от храни за животни, които са етикетирани съгласно предишните условия, установени в съответствие с Директива 70/524/ЕИО, могат да бъдат използвани по време на преходния период, който изтича на 26 април 2004 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 юли 2003 година.